Sanger veg verbete teen kaperTobi Jooste by sy voertuig na die voorval. Sy hemp is geskeur in die struweling met die aanvaller. (Foto: Verskaf) Die sanger en skrywer Tobi Jooste het Maandagaand ŉ noue ontkoming gehad toe hy die slagoffer van ŉ mislukte kaping was. Jooste het aan Maroela Media vertel hy was van sy huis in Northcliff op pad na ŉ vriend se huis in Fairlands in Johannesburg toe die voorval plaasgevind het. “Ek het onlangs ŉ nuwe Range Rover gekoop. Die voertuig is maar ŉ paar maande oud. Ek was omstreeks 19:30 op pad na my vriend se huis in Fairlands toe ŉ splinternuwe wit Mercedes by die verkeersirkel om my gery het. Die Mercedes het skielik ŉ paar meter voor my tot stilstand gekom en ŉ gewapende man het aan die passasierskant uitgespring,” vertel hy. “Die man het na my toe aangehardloop gekom. Daar het ŉ kalmte oor my gekom toe ek sien wat gaan gebeur. Ek hou altyd pepersproei in die kant van my motordeur, en toe die man aangehardloop kom, het ek sommer solank uit my motor geklim.” Hy vertel hy het die aanvaller met die pepersproei gespuit. “Mens is veronderstel om net ŉ bietjie te spuit, maar ek het sommer die hele bottel leeggespuit. My oë het net so gebrand. Hy het die geweer in sy een hand vasgehou en met dieselfde hand sy oë gevryf. Toe hy afbuk van die pyn, het ek besluit: Vandag gaan ek veg.” Tobi Jooste na die voorval. (Foto: Verskaf) Volgens Jooste is dit toe dat hy die aanvaller met sy vuis begin bydam. “Die geweer was voor sy gesig, toe skop ek hom met my knie dat hy regop kom. Ek het hom begin slaan met die vuis terwyl die geweer nog voor sy gesig was. “My hand het baie seergekry, want ek het heeltyd teen die geweer geslaan. Dit moes hom net so seergemaak het, want hy het uiteindelik agteroor geval en net daar bly lê. Daar was baie bloed.” Jooste sê die bestuurder van die Mercedes het toe uitgespring om sy vriend te kom help. “Ek was bang dié man is ook gewapen en het in my kar geklim en om die Mercedes weggejaag in ŉ systraat in. “Ek het gesukkel om te sien deur my oë wat so brand van die pepersproei, maar kon daarin slaag om my vriend in kennis te stel van die voorval. Nie lank daarna nie was die sekuriteitsmaatskappy en die polisie op die toneel.” Volgens Jooste het die bestuurder van die Mercedes intussen sy vriend van die pad af opgetel en weggejaag. “Die polisie wou weet of ek ŉ saak wil maak, maar wat sal dit help? Nóg ek nóg my besittings het iets oorgekom. Ek sê vir hulle pleks jaag hulle agter die Mercedes aan.” Jooste vertel hy is glad nie iemand wat hou van baklei nie. “My arme ma het so geskrik toe ek haar bel. Sy sê net sy weet nie waar daai vegtersgees vandaan gekom het nie, want ek het sedert my skooldae tot vandag nog nooit my hande vir iemand gelig nie. Iets in my het net gisteraand losgebreek. Dit was óf baklei óf die dood.” Hy sê hy het eers vanoggend die bloedspatsels op sy motor gesien. “Dit was gisteraand so donker en ek wou net wegkom. Gelukkig gaan ek elke dag gym toe en die aanvaller was maar tingerig.” Volgens Jooste is dit net sy hand wat beseer is tydens die voorval. “Ek gaan vandag die dokter spreek om seker te maak die snye en swelling word behandel.”